Sharon Stone, actrița în vârstă de 66 de ani, a vorbit despre dezamăgirea pe care a avut-o după ce a jucat în "Casino", filmul regizat de Martin Scorsese în 1995, întrucât de atunci nu a mai primit roluri mari.
În cadrul unui interviu pentru The Guardian, Sharon Stone, care a primit Globul de Aur pentru interpretarea din Casino, a mărturisit că a fost "șocată" că nu a mai continuat să muncească la fel de bine.
Astfel, în cadrul interviului, ea a mărturisit că a fost minunat să joace alături de Robert De Niro în acel thriller, întrucât a încurajat-o mult pe parcursul filmărilor. Presa vremii a speculat că între ei ar fi fost ceva mai mult decât o relație profesională.
Sharon a recunoscut, însă, că nu a mai lucrat la producții mari de atunci: "Am fost șocată că nu am mai continuat să muncesc la fel de bine, am făcut tot ce a ținut de mine".
Întrebată dacă a renunțat la actorie definitiv, Sharon a declarat: "Nu spun asta. Mi-a plăcut foarte mult să lucrez ca actriță. Dacă cineva îmi va oferi un rol substanțial, atunci îl voi lua. Dar nu se va întâmpla asta. Ce se întâmplă în afaceri este că atunci când devii mare, ei te vor în proiecte mici, ca să începi să susții oameni care sunt la început de carieră. Este grozav, dar mie nu-mi place. Vreau să lucrez cu greii din lumea filmului, pentru că mi-am câștigat locul acolo!", a spus ea, potrivit Daily Mail, citat de filmnow.ro.